Christine Antorini (S), 2012-02-22:
Da den tidligere regering udlignede forskellene, var det på baggrund af en grundig analyse, der blev lavet af det daværende Finansministerium og Undervisningsministerium.
Så der er andre ting, man kan kigge på, og det er noget af det, vi i regeringen også vil have med som en del af regeringsgrundlaget, når vi kigger på et forslag til et såkaldt socialt taxameter, hvor vi vil se på, hvordan man i højere grad ikke alene i forhold til det sociale, men også i forhold til geografiske forskelle kan ligestille uddannelserne lidt bedre.
Tak for spørgsmålet.
Nu er det jo spørgeren bekendt, at vi har haft rigtig gode drøftelser, både i folkeskoleforligskredsen og også ved individuelle møder med alle partierne, da jeg kom til som ny børne- og undervisningsminister.
Og det har jo netop været for at få en dialog med det samme om, hvad der ligger de forskellige partier på sinde, når vi skal snakke om en reform af folkeskolen.
Det, som vi har gjort, er at sige, at der er nogle få, men meget vigtige faglige opgaver, vi gerne vil løfte i folkeskolen, bl.a. også med inspiration fra Ontario.
Man er nødt til at fokusere på det, der er det allervigtigste.
Og det, vi har meldt ud, er, at vi ønsker, at man skal kunne måle, at danske elever bliver dygtigere til dansk og matematik.
Det kan man gøre på mange forskellige måder, og det er bl.a. det, vi inviterer både til et bredt partnerskab om og til en drøftelse med alle Folketingets partier, herunder selvfølgelig folkeskoleforligskredsen, om.
Vi har da derfor også allerede sendt en invitation ud til Folketingets partier om, hvordan partierne vil blive involveret i drøftelserne, og vi har også inviteret partnerskabet, der består af skolelederne, skolelærerne, kommunalbestyrelserne, forældrene, eleverne og pædagogerne, sådan at vi har et bredt samarbejde og en rådgivning om, hvordan vi kommer i mål med at løfte fagligheden.
Jeg tror, det er vigtigt at have de der få faglige pejlemærker, for det, vi kan se, er, at der faktisk er 15 pct. af eleverne i Danmark, som reelt er funktionelle analfabeter, det vil sige, at de har lært dansk, men de kan ikke bruge det f.eks. til at gennemføre en ungdomsuddannelse.
Men hvad der måske ikke har været så meget opmærksomhed på, er, at der er 17 pct. af eleverne, som ikke kan tilstrækkeligt matematik til, at de kan bruge det videre.
Og vi kan se, at det drejer sig om elever, der ikke har forældre, som kan hjælpe dem derhjemme, fordi forældrene ikke har uddannelse, vi kan se, at der er en del tosprogede elever, og vi kan se, at der desværre er rigtig mange drenge, der bliver hægtet af.
Det er det faglige løft, vi vil lave.
Vi vil invitere, som vi har gjort, til et partnerskab, og jeg glæder mig også til at samarbejde med Dansk Folkeparti om, hvordan vi kan løfte fagligheden, for jeg tror faktisk, at vi er en bred kreds, der er interesseret i at kunne skabe det faglige løft af alle og specielt af dem, der bliver hægtet af.
Tak for spørgsmålet.
Det er jo noget, vi har haft nogle runder om både med skriftlige udvalgsspørgsmål og også i forbindelse med nogle samråd i Børne- og Undervisningsudvalget her i Folketinget.
Det er sådan, at under den tidligere regering valgte man at prioritere en finanslovaftale sammen med Dansk Folkeparti og give et løft til hhx, fordi der var blevet lavet en analyse – det er rigtigt – der viste, at der var en ubegrundet forskel mellem taksterne.
Og der er det sådan, at på baggrund af den analyse, som blev lavet i 2007, blev de ubegrundede forskelle i taxametrene udlignet igennem selektive takstforhøjelser i 2008 og 2009.
Når det så alligevel, når man kigger på bundlinjen, ser ud, som om der er forskel på, hvad en elev udløser i takst, alt efter om det er handelsgymnasiet, det tekniske gymnasium eller det almene gymnasium, er det, fordi der er forskel på uddannelsernes indhold.
Og det, der er dyrest af dem, er jo det tekniske gymnasium, fordi det har laboratorier og værkstedsfaciliteter, der gør, at det bare er dyrere.
Men de såkaldte ubegrundede forskelle blev fjernet af den tidligere regering sammen med Dansk Folkeparti på baggrund af den analyse, der blev lavet på tværs af det daværende Undervisningsministerium og Finansministerium.